*Likumprojekts*

**Grozījumi Zemesgrāmatu likumā**

Izdarīt Zemesgrāmatu likumā (Latvijas Republikas Augstākās Padomes un Valdības Ziņotājs, 1993, 14./15. nr.; Latvijas Republikas Saeimas un Ministru Kabineta Ziņotājs, 1997, 5. nr.; 1998, 23. nr.; 1999, 23. nr.; 2003, 9. nr.; 2004, 10. nr.; 2006, 6., 14. nr.; 2009, 10. nr.; Latvijas Vēstnesis, 2010, 206. nr.; 2011, 93. nr.; 2013, 188. nr.; 2014, 216., 228. nr.; 2016, 31., 230. nr.; 2018, 210., 220. nr.; 2019, 129. nr.) šādus grozījumus:

1. Izslēgt likuma 56.4 panta pirmās daļas 3. punktu.

2. Papildināt likumu ar 56.5pantu šādā redakcijā:

 "**56.5** Būvju īpašnieks iesniegumu, kas parakstīts normatīvajos aktos par elektroniskajiem dokumentiem noteiktajā kārtībā, iesniedz izmantojot speciālu tiešsaistes formu būvniecības informācijas sistēmas tīmekļa vietnē (www.bis.gov.lv), par:

1) ēkas (būves) dzēšanu, pamatojoties uz dokumentu, kas apliecina ēkas (būves) neesību, ja ēka (būve) nav vienīgais nekustamā īpašuma objekts;

2) ēkas (būves) ierakstīšanu, pamatojoties uz ēkas (būves) pieņemšanu ekspluatācijā;

3) jaunbūves ierakstīšanu zemesgrāmatā, pamatojoties uz būvvaldes izdotu izziņu, kurā norādīts būvniecības tiesiskais pamats un jaunbūves raksturojums.

 Šādam iesniegumam pievieno noteiktā kārtībā apliecinātu būvvaldes izdota dokumenta izdruku no Būvniecības informācijas sistēmas un citus dokumentus, ievērojot šā likuma 64. panta nosacījumus."

3. Papildināt likumu ar 62.1pantu šādā redakcijā:

 "**62.1** Nostiprinājuma lūgumam, kas pamatots ar būvvaldes izdotu dokumentu, noteiktā kārtībā apliecināta būvvaldes izdota dokumenta izdrukas no Būvniecības informācijas sistēmas pievieno rajona (pilsētas) tiesa."

 4. Papildināt 64. panta otro daļu pēc vārdiem "administratīvas iestādes izdotu lēmuma norakstu" ar vārdiem "vai ar elektronisko zīmogu apliecinātas šo lēmumu (dokumentu) izdrukas no Būvniecības informācijas sistēmas".

 5. Papildināt pārejas noteikumus ar 22. un 23. punktu šādā redakcijā:

 "22. Īpašnieks iesniegumu par sev piederošas ēkas (būves) dzēšanu, pamatojoties uz dokumentu, kas apliecina ēkas (būves) neesību, ja ēka (būve) nav vienīgais nekustamā īpašuma objekts un minētais dokuments izdots līdz 2020. gada 31. martam, iesniedz Valsts zemes dienestā. Valsts zemes dienests iesniegumu elektroniski nosūta attiecīgajai rajona (pilsētas) tiesai.

 23. Šā likuma 62.1 pantā minētā kārtība par dokumentu pievienošanu no Būvniecības informācijas sistēmas attiecas uz dokumentu, kuru būvvalde izdevusi sākot no 2020. gada 1. aprīļa."

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas valsts sekretāra p.i. Kristīne Pommere